Gašpar mal diskutovať u Havrana, na poslednú chvíľu účasť zrušil

Policajný prezident sa mal stretnúť v diskusii s novinármi Marekom Vagovičom a Adamom Valčekom.

BRATISLAVA. Konfrontácia policajného prezidenta Tibora Gašpara s investigatívnymi novinármi Marekom Vagovičom z aktuality.sk, Adamom Valčekom zo SME a moderátorom Michalom Havranom sa nekonala. Na poslednú chvíľu odriekol svoju účasť v diskusii Večera s Havranom bez bližšieho vysvetlenia. Gašpar svoju účasť niekoľkokrát potvrdil, no napokon ju krátko pred začiatkom relácie zrušil, oznámil na začiatku relácie Havran. Spolu s Vagovičom a Valčekom mal diskutovať o vražde investigatívneho novinára Jána Kuciaka a jeho snúbenice Martiny Kušnírovej. "Preto sme dnes ani nedostali odpovede, ktoré sme hádam ani neočakávali," zhodnotil Gašparovu neúčasť v diskusii Havran. "Janov text veľmi plasticky opisoval prerastanie organizovaného zločinu do politiky, boli tam presvedčivé dôkazy," hovoril na začiatku relácie Valček o možnom motíve vraždy Kuciaka a jeho partnerky. Posledný a nedokončený Kuciakov text hovoril o prepojeniach ľudí spájaných s talianskou mafiou so spolupracovníkmi premiéra Roberta Fica. Polícia však po počiatočných zmätočných informáciách vyhlásila na prípad informačné embargo, a tak sú všetky motívy vraždy v súčasnosti len hypotézami. Vagovič taktiež naznačil, že ten, kto Kuciaka zavraždil, mohol len chcieť, aby to ako práca talianskej mafie vyzeralo. Jeden z talianskych podnikateľov, ktorí majú byť napojení na taliansku mafiu ´Ndrangheta, Antonino Vadala v rozhovore pre Korzár vyhlásil, že nemá s organizovaným zločinom nič spoločné a pravdepodobne si ho niekto pomýlil s jeho menovcom. Portál aktuality.sk však v utorok prišiel so zistením, že slovenská polícia o Vadalovi a jeho zvláštnych kontaktoch vedela už v roku 2013. "Taliani upozornenie poslali, konkrétne veci na túto skupinu, je tam aj rozsudok, že Vadala napomáhal mafii," povedal Vagovič v diskusii. "Ten dokument mapuje aj pravdepodobný úverový podvod na Slovensku, to vyšetrila talianska polícia," dodal Valček. Opäť tak otvorili aj dôveryhodnosť slovenskej polície, pričom spomenuli i kauzu nevýhodného predaja emisných kvót. Vtedy na problém ako prvá upozornila švajčiarska polícia. Vražda Jána Kuciaka a jeho partnerky zrejme zmení prostredie, v akom investigatívni novinári na Slovensku pracujú, myslí si Vagovič. Na Slovensku sa totiž v posledných dňoch vytvoril širší investigatívny tím z novinárov z rôznych slovenských, ale aj zahraničných médií, ktorí chcú pokračovať v Kuciakovej práci. Už nebudeme na seba brať také riziko, ale bude fungovať spolupráca naprieč redakciami, budeme oveľa viac spolupracovať a nebudeme sa na seba pozerať ako na rivalov. "Už nebudeme na seba brať také riziko, ale bude fungovať spolupráca naprieč redakciami, budeme oveľa viac spolupracovať a nebudeme sa na seba pozerať ako na rivalov," povedal Vagovič s tým, že kvôli bezpečnosti možno niektoré texty budú vychádzať aj nepodpísané. Tvrdí, že novinári budú musieť byť v ďalšom období opatrnejší. Na druhej strane to ale neznamená, že by sa báli otvárať citlivé či ťažké témy. "Cítim u vydavateľa aj u šéfredaktorky podporu, nikdy neprišla debata na to, že by nás takéto niečo zastrašilo," povedal Valček.


Českí poslanci sa postavili Babišovi. Členovia vlády nebudú môcť vlastniť médiá

Takéto ustanovenie obsahuje zákon o konflikte záujmov, ktorý schválila česká Poslanecká snemovňa.

PRAHA. Členovia českej vlády nebudú môcť vlastniť médiá. Takéto ustanovenie obsahuje zákon o konflikte záujmov, ktorý v stredu schválila česká Poslanecká snemovňa. Ak teda bude chcieť minister financií a šéf hnutia ANO Andrej Babiš byť aj v ďalšej vláde, bude sa zrejme musieť zbaviť svojich médií. Informoval o tom spravodajský portál Novinky.cz. Za zákon o konflikte záujmov zdvihlo ruku po záverečnom čítaní 135 poslancov naprieč politickým spektrom. Proti nemu hlasovalo 37 zákonodarcov z hnutia ANO a dvaja nezaradení. V rámci zákona odhlasovali aj návrh sociálneho demokrata Jana Chvojku, aby členovia vlády nemohli vlastniť médiá. Chvojkov návrh podporilo 133 zo 189 prítomných - a to poslanci z ČSSD, KSČM, ODS, TOP 09, ľudovci a Úsvit. Poslanci z ANO boli proti. Predseda TOP 09 Miroslav Kalousek v stredu už skôr vyhlásil, že nepochybuje o schválení zákona a že snemovňa urobí "pomerne významný krok proti oligarchizácii krajiny". Babišovi patrí vydavateľstvo Mafra, kam patrí napríklad aj denník Mladá fronta DNES a server iDNES.cz. Babiš vlastní tiež hudobnú televíziu Óčko a rádio Impuls. Zmena týkajúca sa vlastníctva médií bude platiť až pre členov budúcej vlády, dodal portál Novinky.cz. Dolná komora českého parlamentu schválila aj to, aby firmy, v ktorých má člen vlády štvrtinový podiel, nemohli mať dosah na takzvané nenárokové dotácie a investičné stimuly. Nemôžu sa tiež zúčastňovať na verejných zákazkách. Táto zmena bude pre ministrov platiť od nadobudnutia jej platnosti, teda zrejme od nového roka. Babiš sa na hlasovaní nezúčastnil. Známe sú jeho skoršie vyhlásenia, že politici ho nútia prepísať firmy na manželku alebo na nejakého príbuzného. Návrh teraz postupuje do Senátu, hornej komory českého parlamentu. Následne ju dostane na podpísanie prezident Miloš Zeman. Podľa portálu Novinky.cz je však predpoklad, že Zeman vráti návrh zákona dolnej komore. Prekáža mu totiž, že je namierený presne proti Babišovi.


SME 25 ROKOVRok 2011: Vláda padla, lebo inak to byť nemohlo

Ako pravica poškodila krajinu a na dlhé roky aj samu seba.

Nemyslite si, do učebníc politickej praxe sa nezapisujú len triumfálne úspechy. Raz za čas musí prísť aj velikán, ktorý sa pustí na neprebádanú cestu, len aby sa vrátil a povedal „nie, tadiaľto nie, priatelia!“ Americký politológ Peter Coffey napríklad vraví, že ak sa chystáte na protištátny puč, oplatí sa preskúmať, ako v auguste 1991 postupovalo revizionistické krídlo Komunistickej strany, ktoré sa vzbúrilo proti Michailovi Gorbačovovi. A v žiadnom prípade ho nekopírovať! Podobne aj pád vlády Ivety Radičovej sa raz bude na fakultách a katedrách politických vied vyučovať ako ilustratívny príklad tragicky nezvládnutého koaličného sporu. Výsledkom bola mocenská implózia, výrazné voličské straty oboch strán a inštalovanie ich najväčšieho nepriateľa do premiérskej funkcie. Vinníkov hľadať netreba, je to jedna z najotravnejších debát v slovenskom verejnom priestore, napokon, každý si dosadí podľa ľubovôle. S odstupom času sa však možno pokúsiť pomenovať strategické chyby oboch strán, ak vychádzame z predpokladu, že mali záujem vládu zachovať. Chronickým problémom Radičovej bola častá zmena názorov, takže druhá strana si nikdy nemohla byť istá, či blufuje, a dokedy jej podmienky budú platiť. Richard Sulík túto črtu na raňajkách u Mariána Kočnera nazval volatílnosťou a nemožno mu zazlievať, že ho frustrovala. Nie je logické, aby premiérka najprv sľubovala, že svoj jadrový kufrík (spojenie s dôverou) nepoužije - a potom to zmenila. Druhý problém bol ešte väčší, a to predvolebný nekompromisný postoj ku gréckej pôžičke, ktorým si SDKÚ zabetónovala cestu k dôveryhodnej korekcii názoru pri rozširovaní prvého eurovalu kvôli druhej gréckej pôžičke. Áno, Radičová s Ivanom Miklošom vraveli, že nové podmienky sú pre Slovensko výhodnejšie, no nikto komentátorovi nevyhovorí, že im v Bruseli vysvetlili, že renegátstvo nejakého pochybného Slovakistanu sa dvakrát tolerovať nebude a môže mať zásadné následky pri rekonštrukcii Európy. V tom okamihu boli odsúdení na domácu smršť. Samozrejme, Sulík si ju nenechal ujsť. Čo je v poriadku, ale spravil tú chybu, že zašiel príliš ďaleko. V okamihu, keď nazval rozšírenie eurovalu vlastizradou a cestou k socializmu, bolo to v podstate vyjadrenie nedôvery koalícii, ktorej bol súčasťou. Iste, Sulík si to predstavoval tak, že zvyšok koalície schváli euroval so Smerom, zatiaľ čo on im bude nadávať do vlastizradcov, politicky koristiť, ale nebude sa podieľať na nákladoch. To je v preklade Sulíkova principiálnosť: nepodpísať šek do Grécka, ale s vlastizradcami, ktorí to urobia, bude pokojne vládnuť. To bolo ešte aj na politického nováčika mimoriadne naivné. Kým Sulík trval na tejto predstave, zákony politického bytia neúprosne znamenali, že koalícia jednoducho nemá právo ďalej existovať. Hlasovanie už bolo len príležitosťou, aby odvolal. Nestalo sa, na to má právo. Rana z milosti 11. októbra tak bola v celej sérii kríz a chýb paradoxne azda najlogickejšou udalosťou. Azda sa nástupcovia poučia.


Tottenham vypadol už v 3. kole Ligového pohára, nestačil na štvrtoligistu

Colchester postúpil do osemfinále po 44 rokoch.

LONDÝN. Futbalisti Tottenhamu Hotspur sa s anglickým Ligovým pohárom prekvapujúco rozlúčili už v 3. kole. V utorok senzačne prehrali na pôde štvrtoligového Colchestru United 3:4 v jedenástkovom rozstrele po tom, čo sa zápas skončil po 90 minútach nerozhodne 0:0. V drese Spurs zlyhali v rozstrele Christian Eriksen a Lucas Moura, za domácich zaváhal iba Jevani Brown. Colchester, ktorý účinkuje v štvrtej najvyššej anglickej súťaži League Two, postúpil do osemfinále EFL Cupu prvýkrát po 44 rokoch. "Sme absolútne nadšení. Odviedli sme tvrdú prácu. Publikum nás hnalo dopredu a penalty sú lotéria, ako všetci vieme," povedal tréner Colchestru John McGreal pre BBC. Rolu favorita zvládol obhajca trofeje Manchester City, ktorý vyhral na ihrisku Prestonu North End 3:0. Do osemfinále Ligového pohára suverénne postúpil aj Arsenal Londýn, ktorý deklasoval Nottingham Forest 5:0. Postup si vybojovali aj Leicester, Southampton, Watford či Everton.


Smer chce viac policajtov v osadách. Opakuje sa

Za svojej minulej vlády venoval Smer kreslo rómskeho splnomocnenca opozícii. Dnes pripisuje slabé výsledky práve jemu.

BRATISLAVA. V roku 2012 mal staronový minister vnútra Robert Kaliňák zo Smeru jasnú víziu. Keď sa krátko po nástupe jednofarebnej vlády Smeru diskutovalo o rómskej reforme, zmeny boli podľa neho nevyhnutné a svojim predchodcom vyčítal, že ich neurobili. Ľudovítovi Kaníkovi z SDKÚ po dvoch rokoch vládnutia podľa Kaliňáka chýbali výsledky. "Ale vy ku každému domu policajtov postaviť neviete. Na to ich máme jednak málo a jednak to je opatrenie, ktoré nikto nevie zaplatiť,“ ohlasoval. Hovoril, že pripravil sériu opatrení. O výsledkoch dnes už nehovorí a názor na policajtov v osadách zmenil. Na víkendovom sneme Smeru s premiérom Robertom Ficom zdôrazňovali, že treba klásť dôraz na rómske osady, kde „treba urobiť poriadky“. Plánuje tam posielať viac policajtov, ktorí by mali byť aj „viac prítomní“. „Každý občan tejto obce, ktorý bude cítiť, že v jeho obci nie je situácia v poriadku, bude mať konkrétneho človeka, aby s ním mohol komunikovať,“ ohlásil minister. Obrátiť pozornosť na rómsku problematiku však v skutočnosti znamená, že sa Smer len snaží odvrátiť pozornosť od iných problémov, zhodujú sa analytici. Strana už mala šancu prejaviť sa. „Predvádzať takéto stranícke divadlo je zjavne oveľa jednoduchšie, než sa seriózne a vecne zaoberať témami, ktoré nemajú jednoduché riešenia,“ povedala riaditeľka Rómskeho inštitútu Klára Orgovánová. Smer vyťahuje rómsku problematiku namiesto toho, aby si poupratoval vo vlastných radoch, hovorí aj Jarmila Lajčáková z Centra pre výskum etnicity a kultúry. Cez víkend sa očakávalo, či Kaliňák neskončí v podpredsedníckej funkcii najmä pre kauzu Bašternák, v ktorej je človek, s ktorým obchodoval, obvinený z daňových podvodov. O väčšom počte policajtov v rómskych osadách Kaliňák hovoril už v roku 2009 po konfliktoch v Šarišských Michaľanoch. Veľká rómska reforma patrila tiež k hlavným prioritám predošlej vlády. Kaliňák ju ohlasoval ako jeden z top projektov popri reforme štátnej správy ESO či novinkách vo verejnom obstarávaní. Svoje zámery prezentoval po častiach s bývalým rómskym splnomocnenom Petrom Pollákom z OĽaNO. Šlo napríklad o obmedzovanie sociálnych dávok pre Rómov či verejnoprospešné práce pre poberateľov dávok. Z veľkej reformy sa však napokon podarilo uskutočniť len zlomok. „Ministrom vnútra avizovaná 'rómska reforma' okrem vystúpení v televízii nepriniesla nič osožné a v súčasnosti pripravované akčné plány pre chudobné regióny sú formálne, nepriehľadné a len ťažko realizovateľné,“ hodnotí Orgovánová. Kaliňák dnes tvrdí, že slabé výsledky reformy sú daňou za to, že rómskym splnomocnencom bol opozičný poslanec. Smer sa pritom pred štyrmi rokmi funkcie vzdal sám. Polláka najnovšie Kaliňákove vyjadrenia zaskočili. Do konca minulého roka k jeho práci vraj minister nemal žiadne výhrady. „To, s čím teraz vyrukoval, je obyčajné divadlo na prekrytie káuz Smeru,“ hovorí. Smer mal za desať rokov svojej vlády dosť možností riešiť situáciu, o ktorej teraz rozpráva, myslí si Pollák. Za svojimi výsledkami si stojí. Ak dnes Kaliňák poukazuje na vysokú kriminalitu v osadách, je to podľa bývalého splnomocnenca znak, že v problematike sa nevyzná. „Zvýšená kriminalita je sprievodným znakom chudoby. Vyžaduje si preto komplexné riešenie, nielen viac policajtov,“ argumentuje Pollák. Dobrým projektom boli podľa neho rómske občianske hliadky, do ktorých sa zapojilo 400 ľudí. Ich financovanie však ministerstvo zastavilo a už nefungujú. Ministerstvo vnútra argumentuje, že chce len skoncovať s vykrádaním chát a domov, teda drobnou kriminalitou, ktorú páchajú obyvatelia sociálne vylúčených skupín. Celková kriminalita však podľa štatistík klesá. „My sa im venujeme dlhodobo, napríklad v prípade Jarovníc, kde žije najväčšia sociálne vylúčená komunita, došlo k zlepšeniu bezpečnostnej situácie. Sú však lokality, kde drobná kriminalita stále otravuje ľudí, a preto práve v tomto smere potrebujeme posilniť prítomnosť polície,“ povedal hovorca ministerstva Ivan Netík. Ide podľa neho najmä o 200 sociálne vylúčených komunít. Teraz v nich chcú kamerové systémy, viac policajtov a tiež nové vysunuté obvodné oddelenia. Proti sa už ozvala Únia Rómov na Slovensku. Jej predseda František Tanko poukazuje najmä na neprimerané zásahy polície vo Vrbnici, v Moldave nad Bodvou či na policajné šikanovanie rómskych chlapcov v Košiciach. Prednosť by aj on preto dal rómskym hliadkam. „Rómovia dávali aj sami viacero návrhov na systémové opatrenia, no vláda nemala záujem vypočuť si ich. O stretnutie s premiérom sa neúspešne snažíme od roku 2008,“ poukázal. Ak by sa Smer skutočne snažil pomôcť, nebolo by podľa Orgovánovej 400 asistentov učiteľa a takmer 600 zdravotných asistentov rok a pol bez práce. Mohli by pomáhať v osadách a v školách s rómskymi deťmi. „Namiesto toho podporí uniformovaných príslušníkov Policajného zboru, aby robili poriadky v rómskych osadách." Ministerstvo sa bráni, že do osád nechce posielať policajtov len na represie a že aj medzi nimi sú Rómovia. Za Kaliňákovej éry stúpol podľa Netíka počet rómskych špecialistov z 18 na 283. Za posledné štyri roky ich pribudlo 50. „Slúžia v oblastiach s vysokým výskytom Rómov, ovládajú rómsky jazyk a poznajú zvyky Rómov. Rómovia ich vnímajú veľmi pozitívne a vidia v nich autoritu, viac im dôverujú,“ tvrdí.


Čučoriedky nie sú, ale ich zlodeji zostali

Úroda lesných plodov je tento rok slabá, je príliš sucho a rastliny sú zrejme aj vysilené. Turisti si pár čučoriedok do úst odtrhnúť môžu.

BRATISLAVA. Skoro ráno sa do vysoko položených oblastí Vysokých Tatier vyberajú desiatky ľudí s prázdnymi batohmi. V rukách majú len tzv. hrabky a ich cieľom nie je vysokohorská turistika, ale zber lesných plodov na predaj. O čučoriedky, brusnice, ale aj huby sa každoročne zaujíma mnoho ľudí, ktorí v nich vidia ľahký zisk. Ešte predtým, ako ich ponúknu na predaj pri cestách, musia prejsť cez ruky priekupníkov, ktorí rozhodujú o tom, kde a za koľko sa budú predávať. Zber v pásmach s tretím až piatym stupňom ochrany je pritom zakázaný. Ľudia takto berú významnú časť potravy zvieratám a škodia aj lesu. „V hustom poraste čučoriedok, ktorý ochraňuje pôdu a napomáha tvorbe humusu, vyšliapavajú chodníčky, ktoré sa stávajú možným zdrojom erózie,“ upozorňuje hovorca ministerstva životného prostredia Tomáš Ferenčák. Úroda tento rok nie je ani zďaleka taká bohatá ako v minulých sezónach. Riaditeľ správy TANAP-u Pavol Majko hovorí, že to môže byť spôsobené aj tým, že po minulom roku sú čučoriedkové kríky vysilené a nie sú až také produktívne. Odráža sa to aj na počte nelegálnych zberačov. „Tlak nie je taký, ako bol minulý rok, aj keď sezóna ešte nie je na konci,“ hovorí Majko. Proti zberačom bojujú v spolupráci s políciou aj dobrovoľníkmi, často dostanú tip, kde práve sú. „Vieme, do ktorých miest chodia najčastejšie, tento rok sa vyskytli napríklad v oblasti Skalnatého plesa,“ vysvetľuje. Pokuta za nelegálny zber môže byť na mieste najviac 66 eur a nazbierané plody sa vysypú na zem. Za organizovaný zber sa môžu vinníci dostať až do správneho konania a pokuta môže narásť až na 3320 eur. je pokuta, ktorá hrozí organizovaným zberačom lesných plodov v chránených územiach. Turisti sa nemusia báť odtrhnúť si zopár plodov pre seba, hovorí Majko. „Ak si niekto len tak dá niečo do úst, tak sa to nerieši. Na pozemkoch TANAP-u sú vlastne všetci vlastníci, tam má v zásade každý právo odtrhnúť si niečo sám pre seba,“ hovorí. Podobné je to aj s hubármi, kde je problém najmä v tom, že nechodia po označených turistických chodníkoch. Tento rok je však príliš veľké sucho, a tak od hubárov nejaké extrémne nebezpečenstvo nehrozí, povedal Majko. Okrem toho, že zber lesných plodov ruší a ohrozuje lesnú zver, podľa Majka prináša aj ďalšie riziká. Tvrdí, že napríklad lesné požiare najčastejšie spôsobia lesní robotníci alebo zberači, ktorí na zem zahadzujú cigaretové ohorky. „Najväčší problém je aj tak so zberačmi, ktorí plody ponúkajú na obchod. V tomto prípade by bolo najlepším riešením, kedy ľudia nekupovali huby alebo čučoriedky pri cestách. Kde nie je dopyt, nie je ani ponuka,“ uzatvára Majko.


AKTUALIZOVANÉ O 07:30Hamšík strelil v Taliansku tri góly: Nikdy nebudem ako Maradona

Neapol si v Bologni počínal suverénne. Strelil sedem gólov, inkasoval raz.

BRATISLAVA. Dvíhal ruku, hlásil sa, že chce dostať centrovanú loptu. Tú naňho aj jeho spoluhráč José Callejón poslal. Tesne pred Marekom Hamšíkom sa ešte lopta odrazila od zeme. Slovenskému futbalistovi to ale nevadilo. Hodil sa do vzduchu a umiestnenou hlavičkou v štvrtej minúte zápasu poslal svoj Neapol do vedenia na ihrisku Bologne. Kapitán hosťujúceho tímu strelil už svoj 107. gól za taliansky celok. Viac ich dal za Neapol iba legendárny Diego Maradona (115). Jeho tím proti Bologni vyhrával po prvom polčase už vysoko 4:1. Okrem piatich gólov videli diváci v prvom polčase aj dve červené karty, po jednej na oboch stranách. V druhom polčase pridal Hamšík ďalšie dva góly. Najprv v 70. minúte ťažil z práce Driesa Mertensa. Belgičan vystihol na polovici ihriska zlú rozohrávku súpera, vyzvŕtal jedného z obrancov a loptu prihral lepšie stojacemu spoluhráčovi. Hamšík strieľal bez prípravy presne pod brvno. Aj prihrávajúci Mertens dal v stretnutí tri góly. Svoj posledný presný zásah pridal Hamšík už o štyri minúty neskôr. A bol nádherný. Neapolský kapitán dostal prihrávku za šestnástku, jedným dotykom si ju posunul a následne vypálil na bránu. Hamšík tak stráca na Maradonu už len šesť gólov. "Maradona je len jeden, nikdy nebudem väčším futbalistom ako on. Jeho 115 gólov by som však rád prekonal. Môže sa mi to podariť už v tejto sezóne, ak sa to nestane, pokúsim sa o to v budúcej," priznal Hamšík. Slovenský futbalista má na konte 109 gólov, čím prekonal Attilu Sallustra (108). "Je to môj prvý hetrik v najvyššej talianskej súťaži, som veľmi šťastný. Budem si ho pamätať aj vďaka zápasovej lopte, ktorú mi podpísali spoluhráči," dodal. Neapolský klub sa priebežne posunul na druhé miesto v tabuľke o bod pred AS Rím, ktorý má zápas k dobru. Na čele je naďalej Juventus Turín, ktorý má pred Neapolom trojbodový náskok, ale odohral o dve stretnutia menej. Serie A - 23. kolo: Góly: 36. Torosidis - 4. Hamšík, 6. Insigne, 33. Mertens, 43. Mertens, 70. Hamšík, 74. Hamšík, 90. Mertens ČK: 32. Masina - 26. Callejón /v 26. minúte nepremenil Mattia Destro (Bologna) pokutový kop/ /slovenský stredopoliar Marek Hamšík (Neapol) odohral celé stretnutie a strelil tri góly/


Leteckí dopravcovia majú polícii poskytovať údaje o pasažieroch

Polícia bude môcť tieto údaje využívať pri prevencii, odhaľovaní, vyšetrovaní a stíhaní teroristických trestných činov.

BRATISLAVA. Leteckí dopravcovia by mali byť povinní zasielať niektoré údaje o svojich pasažieroch polícii. Predpokladá to návrh novely zákona o Policajnom zbore, ktorému v utorok dali koaličnými hlasmi zelenú poslanci Ústavnoprávneho výboru Národnej rady SR a odporučili jeho schválenie v pléne. Polícia bude môcť tieto údaje využívať pri prevencii, odhaľovaní, vyšetrovaní a stíhaní teroristických trestných činov a inej závažnej trestnej činnosti, ako je napríklad obchodovanie s ľuďmi, korupcia, násilná a drogová trestná činnosť. Slovensko do svojej legislatívy transponuje eurosmernicu z apríla 2016 o využívaní údajov zo záznamov o cestujúcich (PNR údaje) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti. Údaje o pasažieroch budú leteckí prepravcovia poskytovať národnej ústredni informácií o pasažieroch ako osobitnému útvaru Policajného zboru. Návrh zákona ustanovuje okruhy letov, z ktorých sa budú PNR údaje poskytovať, časový harmonogram a technické podmienky zasielania, okruh subjektov, ktoré budú spracúvať údaje, ako aj sankcie za nedodržanie zákona. Tiež upravuje náležitosti ochrany osobných údajov obsiahnutých v PNR údajoch. Údaje o pasažieroch letov bude možné poskytovať len ďalším bezpečnostným zložkám SR, ako aj bezpečnostným zložkám v zahraničí.


Na zvýšenie úrovne informatizácie pôjde 92 miliónov eur

Podľa rezortu financií existujú riziká pre prínosy projektu, ale nemali by ohroziť návratnosť.

BRATISLAVA. IT projekty v hodnote 92 miliónov eur pri naplnení predpokladov zlepšia úroveň informatizácie na Slovensku a dosiahnu dostatočnú ekonomickú návratnosť. Uviedol to Štefan Kišš, riaditeľ z Útvaru hodnoty za peniaze Ministerstva financií (MF) SR. Podľa MF SR rozšírenie elektronických služieb obcí (DCOM+) s celkovými nákladmi na vlastníctvo vo výške 54,9 milióna eur zabezpečí, aby mohlo ďalších 1073 obcí poskytovať občanom služby v elektronickej forme. Podľa hodnotenia rezortu financií síce existujú malé riziká pre prínosy projektu, ale nemali by ohroziť jeho celkovú ekonomickú návratnosť. Druhý projekt dátových integrácií s nákladmi na vlastníctvo za 24 miliónov eur rozširuje počet organizácií štátnej správy, ktoré budú medzi sebou zdieľať referenčné údaje s cieľom naplniť princíp "jedenkrát a dosť". "Na základe predložených podkladov nevieme overiť výšku prínosov a nákladov projektu, avšak ekonomická opodstatnenosť projektu je dostatočne robustná voči rizikám," uviedol Kišš. "Kvalita IT projektov sa výrazne zlepšila, aj keď najlepší z možných svetov sme zatiaľ nedosiahli. Najčastejšie rezervy sú pri posúdení alternatív a vyčíslení prínosov," poznamenal Kišš. Projekty často očakávajú úspory znižovaním potrebných ľudských zdrojov. Rezort financií ich preto odporúča rozmeniť na drobné, podľa jednotlivých organizácií, a úspory monitorovať počas realizácie.


V Lotyšsku zakázali sovietske a nacistické uniformy na verejnosti

Zákon vstúpi do platnosti 1. januára 2020.

RIGA. Lotyšsko rozšírilo vo štvrtok zákaz sovietskych a nacistických symbolov na verejnosti aj na uniformy. Informovala o tom tlačová agentúra DPA. Parlament pobaltského členského štátu Európskej únie hlasoval za zmenu zákona, ktorý teraz zakazuje už aj nosenie uniforiem armád a ďalších represívnych orgánov z bývalého Sovietskeho zväzu (ZSSR) a z nacistickej éry Nemecka. Zákon vstúpi do platnosti 1. januára 2020, uviedol vo vyhlásení parlament v hlavnom meste Riga. Lotyšsko bolo za druhej svetovej vojny okupované v rôznych obdobiach Sovietskym zväzom aj nacistickým Nemeckom a nezávislosť získalo až v roku 1991, keď ZSSR (Zväz sovietskych socialistických republík) zanikol. Kým bývalí vojaci sovietskej armády sa tradične zúčastňujú na podujatiach v Deň víťazstva nad fašizmom 9. mája, ktorý stanovil Josif V. Stalin, lotyšskí veteráni SS pochodujú mestom 16. marca na Deň legionárov. Porušenie zákona sa bude trestať pokutou. Tento trest už platí pre iné verejne vystavované predmety, ktoré sú symbolmi oboch spomínaných režimov, ako napríklad zástavy a odznaky. K zakázaným predmetom patrí aj sovietska červená hviezda s kosákom a kladivom či nacistický hákový kríž.


Mali kričať "Židia BVB". Kibici Legie Varšava sa bránia

Borussia Dortmund porazila Legiu Varšava na jej štadióne 6:0.

VARŠAVA. Šesťgólový prídel od Dortmundu v stredajšom súboji futbalovej Ligy majstrov nezvládli niektorí fanúšikovia Legie Varšava a antisemitskými pokrikmi "Židia BVB" počas prvého polčasu spôsobili svojmu klubu nemalé problémy. Tak o tom referujú viaceré poľské médiá. Neskôr sa však ukázalo, že pravda môže byť aj iná. Vedenie Legie Varšava vo štvrtok predpoludním vydalo vyhlásenie, podľa ktorého "tvrdé jadro" kibicov neskandovalo "Juden BVB", ale "Nutten BVB", čo vo voľnom preklade z nemčiny znamená hanlivý výraz pre ľahkú ženu, resp. pobehlicu. Informuje o tom portál spiegel.de. "Správy médií, podľa ktorých fanúšikovia Legie v hľadisku kričali "Židia BVB", sa nezakladajú na pravde. Oni hulákali slová piesne, ktorá je pre fanúšikov Dortmundu rovnako urážlivá a počúvajú ju aj od prívržencov iných tímov v Nemecku. Táto skladba však nemá rasistický či antisemitský základ. Napriek tomu by sme sa chceli ospravedlniť hosťujúcemu mužstvu a jeho fanúšikom za správanie tých našich a za neprimeranú ofenzívu z hľadiska," napísali zástupcovia Legie Varšava vo svojom vyhlásení. Niektorí domáci fanúšikovia sa neuspokojili so slovnými útokmi na svojich oponentov v hľadisku. Pokúšali sa aj o fyzické strety, keď chceli preraziť zátarasy v častiach štadióna, kde boli sústredení prívrženci Borussie. Policajné zložky voči nespratníkom použili slzný plyn. V druhom polčase sa situácia na štadióne Legie upokojila a ani po zápase už neboli hlásené nepokoje medzi zúčastnenými stranami. Hráči Borussie Dortmund v stredu vo Varšave šiestimi gólmi "osladili" futbalistom Legie ich návrat do skupinovej fázy najprestížnejšej európskej klubovej súťaže po 21 rokoch. Hostia vybavili domácich nekompromisne za 17 minút prvého polčasu, keď prvé tri góly zápasu dosiahli Mario Götze, Sokratis Papastathopoulos a Marc Bartra. Po zmene strán dovŕšili skazu Legie Raphaël Guerreiro, Gonzálo Castro a kanonier Pierre-Emerick Aubameyang. Víťazstvo 6:0 je najvyšším v podaní Dortmundu na ihrisku súpera na európskej scéne.


Pri samovražednom útoku Talibanu zahynulo takmer šesťdesiat afganských vojakov

Útok sa odohral nadránom v okrese Maivand.

KÁBUL. Afganské militantné hnutie Taliban opäť útočilo v rôznych častiach krajiny, pričom zahynulo najmenej 58 vojakov a policajtov. Najkrvavejšia akcia sa začala dvoma samovražednými útokmi na vojenskú základňu v južnej provincii Kandahár. Nasledovali niekoľkohodinové boje, pri ktorých o život prišlo najmenej 43 vojakov. Deväť ďalších utrpelo zranenia a šiesti sú nezvestní. Útoky sa začali v stredu v neskorých hodinách. Taliban sa k nim prihlásil vo vyhlásení pre médiá. Na strane povstalcov došlo k desiatim obetiam. Militanti útočili v stredu večer aj v severnej provincii Balch, kde zabili šiestich policajtov. V rovnakom čase napadli tiež policajné stanovištia v západnej provincii Faráh, pričom zomrelo deväť príslušníkov polície. Naposledy v utorok pripravili útoky extrémistov na juhu, západe a východe Afganistanu o život najmenej 74 ľudí. Podľa úradov išlo o "najväčšie teroristické útoky" v tomto roku. Afganské bezpečnostné sily bojujú samé s povstaním Talibanu, odkedy sily NATO pod vedením USA v roku 2014 formálne ukončili svoje bojové operácie v krajine.


Do Moskvy príde Madurova viceprezidentka

Rodríguezová sa plánuje stretnúť so šéfom ruskej diplomacie Lavrovom.

ŽENEVA. Venezuelská viceprezidentka Delcy Rodríguezová navštívi v piatok 1. marca Moskvu, kde bude diskutovať o situácii vo svojej krajine. Oznámil to v stredu v Ženeve venezuelský minister zahraničných vecí Jorge Arreaza. Podľa jeho slov sa Rodríguezová plánuje stretnúť so šéfom ruskej diplomacie Sergejom Lavrovom. Majú diskutovať o "koordinácii akcií zameraných na zastavenie akýchkoľvek pokusov o začatie vojny proti Venezuele" a o "ochrane zásad OSN spolu s Ruskom, ako aj o spoločných projektoch", uviedol Arreaza, ktorého citovala agentúra TASS. Na otázku týkajúcu sa žiadosti vlády venezuelského prezidenta Nicolása Madura o vojenskú pomoc z Moskvy, Arreaza zdôraznil úlohu vojensko-technickej spolupráce medzi oboma krajinami. "V budúcnosti sa bude ďalej rozvíjať," dodal. Arreaza ešte predtým v stredu navrhol nadviazanie priamych rokovaní medzi prezidentom Nicolásom Madurom a jeho americkým náprotivkom Donaldom Trumpom, čo by malo prispieť k zmierneniu súčasnej krízy vo Venezuele. Vyjadril sa tak vo vystúpení na pôde Rady OSN pre ľudské práva v Ženeve, uviedla agentúra AFP. Spojené štáty majú vedúcu úlohu v diplomatickej kampani na podporu vodcu venezuelskej opozície a predsedu parlamentu Juana Guaidóa, ktorý sa vyhlásil v januári za dočasného prezidenta, čo následne uznalo približne 50 krajín sveta. Guaidó svoj postup odôvodnil tým, že opätovné zvolenie socialistu Madura vo vlaňajších prezidentských voľbách bolo protiprávne. Washington požiadal o dodávky humanitárnej pomoci, ktoré sa Madurova vláda snaží zastaviť pomocou armády. Maduro obviňuje Spojené štáty, že chcú túto pomoc zneužiť ako politický nástroj na jeho zosadenie. Hospodárske problémy svojej krajiny pripisuje americkým sankciám.


Obchodný prebytok Maďarska klesol

BUDAPEŠŤ. Prebytok zahranično-obchodnej bilancie Maďarska sa vlani v decembri znížil, keďže import vzrástol viac ako export. Vyplýva to z predbežných výsledkov štatistického úradu v Budapešti. Podľa týchto údajov obchodný prebytok Maďarska v decembri 2016 klesol na 556 miliónov eur zo 638 miliónov eur v rovnakom mesiaci predchádzajúceho roka 2015. Analytici však očakávali, že kladné saldo Maďarska klesne o niečo menej, na 575 miliónov eur. Hlavným dôvodom zníženia prebytku bol strmší rast importu ako exportu. Konkrétne, vývoz zo susednej krajiny sa v decembri zvýšil medziročne o 7,7 %, ale dovoz stúpol až o 9,9 %. Podiel štátov Európskej únie na maďarskom exporte dosiahol v decembri 75 % a na importe 76 %. Za celý rok 2016 sa celkový obchodný prebytok Maďarska zvýšil na 10 miliárd eur z 8,6 miliardy eur v roku 2015. Export pritom vzrástol o 3,1 % a import o 1,7 %.


Nový Defender sa bude vyrábať na Slovensku, špekuluje britský web

S produkciou Defenderu sa začne až na prelome rokov 2018/2019. Ešte predtým by sa malo začať s výrobou modelu F-Pace.

Land Rover Defender, ikona britskej značky, sa momentálne nevyrába. Produkcia starého modelu bola ukončená ešte koncom roka a na jeho nástupcu si podľa informácií portálu autocar.co.uk počkáme do začiatku roka 2019. Zdržanie v príchode novej generácie Defenderu zrejme spôsobili aj jeho horšie predaje. Vývoj novinky je však už v plnom prúde a šéf automobilky Ralf Speth pre Autocar počas autosalónu v Paríži potvrdil, že už prebieha testovanie prototypov. Defender by mal dostať rovnako dlhý rázvor náprav ako má Range Rover. Kratšia verzia by tak mala nápravy vzdialené 2922 mm a dlhšia 3120 mm. Pre lepšiu prejazdnosť terénom sa ale očakávajú kratšie previsy. Relatívne nízky objem výroby a očakávaná nižšia cena Defenderu nútia automobilku stlačiť výrobné náklady. Tie sú na Slovensku rozhodne nižšie ako v Británii. Práve preto Autocar považuje nový slovenský závod Jaguar Land Rover za najpravdepodobnejšie miesto výroby. Z liniek slovenského závodu by mali prvé autá zísť začiatkom roka 2018. Výrobná kapacita má v úvode dosiahnuť 150-tisíc vozidiel ročne. Najskôr sa však u nás začne produkovať niektorý zo zabehnutých modelov. Či to bude Jaguar F-Pace, ako špekuluje Autocar, môžeme zatiaľ len hádať. Defender a F-Pace uvádza ako predbežný výrobný program pre rok 2018 aj stránka nitralive.sk


Novokuzneck prehral už trinásť z pätnástich zápasov

Metallurg je suverénne najhorším tímom Východnej konferencie KHL.

MOSKVA. Hokejisti Metallurgu Novokuzneck zaznamenali v KHL ďalšiu prehru. Vo štvrtok bol nad ich sily Traktor Čeľabinsk. Na domácom ľade mu podľahli 1:2. Novokuzneck zaznamenal v pätnástom zápase sezóny už trinástu prehru a so šiestimi bodmi je suverénne najhorším tímom Východnej konferencie. Metallurg Novokuzneck - Traktor Čeľabinsk 1:2 (0:1, 0:0, 1:1) Góly: 43. Razumov - 19. Szczechura, 55. Jakuceňa Sibir Novosibirsk - Metallurg Magnitogorsk 0:3 (0:2, 0:0, 0:1) Góly: 4. Kovář, 12. Mozjakin, 59. Timkin Avangard Omsk - Salavat Julajev Ufa 2:5 (1:2, 1:2, 0:1) Góly: 3. Lemťugov, 39. J. Medvedev - 12. a 32. Hartikainen, 16. D. Vorobiov, 21. Gončarov, 56. Omark Severstaľ Čerepovec - Admiral Vladivostok 2:1 (1:0, 1:1, 0:0) Góly: 13. Kagarlickij, 30. V. Polák - 22. Mamin Torpedo Nižnij Novgorod - Barys Astana 3:2 po predĺžení (1:0, 0:0, 1:2 - 1:0) Góly: 16. Norman, 50. Urakov, 61. Daugaviňš - 41. Dawes, 51. Trivino CSKA Moskva - Amur Chabarovsk 1:2 po sam. nájazdoch (0:0, 1:1, 0:0 - 0:0, 0:1) Góly: 23. Kugryšev - 31. Jan Kolář, rozhodujúci sam. nájazd Zohorna HK Soči - Jugra Chanty-Mansijsk 2:1 (0:1, 0:0, 2:0) Góly: 53. A. Kosticyn, 53. Mereskin - 2. P. Medvedev SKA Petrohrad - Červená hviezda Kchun-lun 3:0 (1:0, 1:0, 1:0) Góly: 15. Širokov, 26. Gusev, 48. Šipačov Spartak Moskva - Avtomobilist Jekaterinburg 3:0 (1:0, 1:0, 1:0) Góly: 2. Potapov, 32. Bobyľov, 56. M. Plotnikov


Provládne sily sú na okraji Palmýry, chcú z nej opäť vyhnať džihádistov

Sýrska armáda oslobodila Palmýru s pomocou Ruska už v marci 2016, v decembri však padla opäť do rúk Islamského štátu.

BEJRÚT. Vojaci sýrskej armády a spriazneného libanonského hnutia Hizballáh sa dostali k okraju mesta Palmýra, z ktorého sa snažia už druhýkrát vyhnať džihádistov z tzv. Islamského štátu (IS). Informovalo o tom v utorok oblastné zoskupenie opozičných aktivistov, používajúce názov Palmýrsky koordinačný výbor. Provládne sily, ktoré sprevádzajú iránski poradcovia, sa podľa výboru nachádzajú na príjazde do mesta z juhozápadného smeru, približne päť kilometrov od svetoznámej archeologickej lokality s antickými ruinami. Aktivisti tiež uviedli, že v ranných hodinách boli rôzne časti Palmýry terčom náletov. Postup síl vedúcich ofenzívu proti IS v Palmýre hlásili aj médiá napojené na Hizballáh a Sýrske pozorovateľské centrum pre ľudské práva (SOHR) so sídlom v Londýne. Sýrska armáda oslobodila Palmýru s pomocou Ruska už v marci 2016, v decembri však toto púštne mesto preslávené antickými pamiatkami padlo opäť do rúk IS. Džihádisti vtedy využili situáciu, keď sa pozornosť velenia sýrskej armády a jej spojencov sústreďovala na mesto Aleppo. Ruské ministerstvo obrany zverejnilo tento mesiac videozáznamy nasnímané dronom, ktoré dokumentujú ďalšie škody napáchané džihádistami na historických monumentoch v Palmýre.


Islamista z nemeckej kontrarozviedky mal účinkovať v pornofilme

Rodák zo Španielska využíval pri chatovaní s moslimami rovnaký pseudonym ako pornoherec.

BERLÍN, KOLÍN NAD RÝNOM, SAARBRÜCKEN. Islamista, ktorého odhalil vo vlastných radoch nemecký Spolkový úrad pre ochranu ústavy (BfV), viedol skutočne bizarný dvojaký život, informuje internetové vydanie denníka Bild. Nemecký občan španielskeho pôvodu Roque M. (51) je ženatým otcom štyroch detí, avšak jeho najbližší podľa doteraz dostupných informácií netušili o tom, že pred asi dvoma rokmi konvertoval na islam, a to telefonicky a s cieľom pomôcť novým súvercom dostať sa do vnútroštátnej spravodajskej služby. Pri jeho utajenej radikalizácii zohral zrejme úlohu iba nedávno zadržaný Ahmad Abdulaziz Abdullah A. (32), ktorý bol dlho považovaný za ústrednú postavu islamistickej scény v Nemecku či dokonca za najvyššieho predstaviteľa IS v Nemecku a ktorý je známy pod prezývkou abú Walá. Dôvodne podozrivý rodák zo Španielska, niekdajší bankový úradník sa však podľa informácií najčítanejšieho nemeckého denníka Bild mal svojho času objaviť aj v homosexuálnom pornofilme. Vyšetrovatelia totiž pri domovej prehliadke v bydlisku zadržaného v Tönisvorste našli 16. novembra nielen dôkazy pre jeho zradu služobných tajomstiev, ale aj pornografický materiál s ním ako účinkujúcim. Ten však z trestnoprávneho hľadiska nie je relevantný, zostáva iba bizarným aspektom kauzy. Podľa informácií The Washington Post využíval rodák zo Španielska pri chatovaní, v rámci ktorého ponúkal moslimom svoju pomoc a dôverné materiály, rovnaký pseudonym ako pornoherec. Na Roqueho M. vydali 17. novembra zatykač pre dôvodné podozrenie z pokusu o porušenie služobného tajomstva a pokusu o účasť na zločine: plánovanom útoku na centrálu BfV v Kolíne nad Rýnom-Chorweileri. Zadržaný, na ktorého uvalili vyšetrovaciu väzbu, pri výsluchu údajne uviedol, že v prípade prepustenia na slobodu by neodkladne odcestoval do Sýrie. Roque M. pracoval v inštitúcii iba od apríla 2016 a bol tam súčasťou monitorovacieho útvaru. Predtým pracoval v oblasti marketingu pre istú banku z Krefeldu. Muž sa čiastočne priznal k trestnej činnosti a uviedol, že útok na sídlo BfV by bol v súlade s Alahovým učením. Odhalenie islamistu v BfV bolo v stredu aj jednou z tém na rokovaní krajinských ministrov vnútra v metropole Sárska - Saarbrückene. Najvyšší predstaviteľ vnútroštátnej spravodajskej služby Hans-Georg Maassen tam informoval, že angažovaniu odhaleného predchádzala precízna bezpečnostná kontrola, v rámci ktorej odpovedali na otázky o ňom piati ľudia a súčasne došlo aj k porovnaniu informácií zo všetkých dostupných registrov. Zdôraznil, že spravodajská služba prípad dôkladne posúdi, aby zistila, aké poučenia z neho možno vyvodiť. Maassen, za ktorého vyjadrenie sa vyslovili v stredu aj viacerí členovia Parlamentného grémia pre kontrolu tajných služieb, pre tlačovú agentúru DPA uviedol, že odhalenie islamistu je výsledkom precíznej spravodajskej práce a rýchlych opatrení. Nemecký spolkový minister vnútra Thomas de Maiziere sa v Saarbrückene vyjadril za starostlivosť pri výbere budúcich kádrov, avšak dodal, že zatiaľ nemá žiadnu indíciu, ktorá by naznačovala, že sa tak nedialo už doteraz. Prípad vyšetruje Spolkový kriminálny úrad a prokuratúra v Düsseldorfe, možnosť prevzatia kauzy generálnym prokurátorom je v štádiu skúmania.


Davis podporil Mayovú, Európanom sľubuje nezmenené práva po brexite

Britský minister uviedol, že rokovania o brexite sa začnú v priebehu budúceho týždňa.

BRUSEL. Britský minister pre rokovania o odchode z Európskej únie David Davis v pondelok oznámil, že občania členských krajín eurobloku sa nemusia obávať o svoje práva po uskutočnení brexitu. Vyjadril tiež nádej, že Spojené kráľovstvo a Únia dospejú k dohode už krátko po začatí rokovaní o brexite. Rokovania medzi oboma stranami by sa mali začať 19. júna, Davis však tento termín spochybnil. Minister v rozhovore pre spravodajskú televíznu stanicu Sky News upozornil, že v rovnaký deň, pondelok 19. júna, nový vládny kabinet predloží svoj politický program. Tento vládny program - program staronovej konzervatívnej premiérky Theresy Mayovej - by mala v tradičnom prejave pred oboma komorami parlamentu v rovnaký deň predstaviť kráľovná Alžbeta II. Úrad vlády to však odmietol potvrdiť. Davis ale s určitosťou uviedol, že rokovania o brexite sa začnú v priebehu budúceho týždňa. Minister zároveň vyjadril otvorenú podporu pre premiérku Mayovú a odmietol názor exministra financií Georgea Osborna, ktorý po minulotýždňových parlamentných voľbách uviedol, že Mayová je politicky "odsúdená na smrť". Konzervatívna strana vo voľbách nezískala potrebnú väčšinu v parlamente a bude sa musieť spoľahnúť na podporu Demokratickej unionistickej strany (DUP) v Severnom Írsku. Davis v tejto súvislosti oznámil, že vládny kabinet nemá v úmysle prijať vízie DUP v otázkach, ako sú potraty či manželstvá osôb rovnakého pohlavia. "Nepreberáme ich názory, neprijímame ich politiku," spresnil Davis a dodal, že povinnosťou novej vlády je dodržiavať svoje záväzky voči britskému ľudu. Davis zároveň potvrdil, že on sám sa bude podieľať na detailných diskusiách o "rozvode" s EÚ, zatiaľ čo premiérka Mayová bude zastupovať záujmy Spojeného kráľovstva na "veľkých rokovaniach" s lídrami členských krajín Únie. Davis upozornil, že občania z krajín EÚ žijúci v Británii sa nemusia obávať situácie, ktorá nastane po brexite. "Sú ľudia vo Veľkej Británii, ktorí sa obávajú, že nebudú môcť zostať tu, a sú Briti žijúci v Španielsku, ktorí sa obávajú, že nebudú môcť zostať tam. Tieto obavy sú nezmyselné," uviedol Davis a spresnil, že je v záujme britskej strany, aby tieto problémy boli vyriešené čo najskôr. Podľa jeho slov hneď v úvodných častiach rokovaní o brexite sa okrem práv občanov ocitne aj záležitosť finančného vyrovnania sa Londýna so zvyškom EÚ, ako aj budúci štatút hranice medzi Írskom a Severným írskom. Vlády ostatných 27 členských krajín EÚ sú znepokojené perspektívou neúspechu rokovaní o brexite, čo by mohlo viesť k faktickému ukončeniu členstva Spojeného kráľovstva v Únii k 30. marcu 2019 - v súlade s článkom 50 Lisabonskej zmluvy. Bez dohody o podmienkach "rozvodu" by však vznikla právna neistota pre európskych občanov i firmy pôsobiace v Británii, čo by znemožnilo uzavretie rýchlej dohody o voľnom obchode medzi oboma stranami.